Nanna Westerby (SF), 2009-03-31:
Også den her gang er det et forslag, som handler om at skaffe flere af de praktikpladser, som vi jo alle sammen så gerne vil have at de unge lærlinge kommer ud i, altså de rigtige praktikpladser i virksomhederne.
Det, vi gerne vil med det her forslag, er, at staten, regionerne og kommunerne kommer i gang med at sikre langt flere praktikpladser, og det er faktisk muligt.
En ny rapport foretaget af Undervisningsministeriet for LO viser, at der både i det offentlige og i det private faktisk er et stort uudnyttet potentiale for flere praktikpladser, at man kan skaffe flere tusinde praktikpladser både i det offentlige og i det private.
Vi synes, det er vigtigt at få diskuteret, hvordan vi får realiseret de praktikpladser især i en situation, hvor der er stigende ledighed særlig i byggebranchen, og hvor der er flere og flere unge, som må stoppe deres uddannelse, fordi de ikke kan få en praktikplads.
Det synes vi jo er meget bekymrende.
Forslaget løber i to spor.
Det ene er, at der skal udarbejdes handlingsplaner, der garanterer ansættelse af flere lærlinge og elever på relevante områder på offentlige arbejdspladser.
F.eks. vil man inden for HK-området kunne skaffe rigtig mange praktikpladser i det offentlige.
Vi ved, at ud af omkring 74.000 HK'ere i det offentlige er ca. 21.000 over 55 år.
Det vil sige, at man også kommer til at få en stor opgave fremover i det offentlige med hensyn til rekruttering af HK'ere.
Alligevel er antallet af elever i landets kommuner ifølge HK næsten blevet halveret i løbet af de sidste 12 år.
Derfor vil vi gerne sikre, at man i landets kommuner og rundtomkring i det offentlige faktisk tager flere lærlinge ind og opretter flere praktikpladser.
Derfor vil vi gerne sørge for, at man på relevante områder på offentlige arbejdspladser udarbejder de her handlingsplaner.
Det andet er, at der i alt udbudsmateriale i offentlige licitationer, altså når man i det offentlige sender tingene i udbud ud til private virksomheder, stilles krav om, at mindst 15 pct. af den udførende virksomheds medarbejderstab bliver udgjort af personer under uddannelse.
Det er ikke, fordi vi synes, at en virksomhed på en mand så skal have 0,15 lærling, eller fordi vi synes, at virksomheder med to eller tre mænd så skal have 0,2 eller 0,3 lærling ansat på virksomheden.
Det er o.k., hvis de ligesom går fri.
Men vi synes faktisk, at det er helt retfærdigt, hvis man i en virksomhed med ti ansatte har en eller to lærlinge.
Det mener vi faktisk vil være et helt retfærdigt krav at stille til virksomhederne.
Og ja, vi synes godt, at vi kan stille nogle krav til virksomhederne i den her situation, dels fordi der jo sådan set ikke er nogen, der tvinger dem til at byde på offentlige opgaver - det er de meget velkomne til, men så har vi fra det offentliges side sådan set også ret til at stille krav til dem - dels fordi virksomhederne også har en interesse i at oprette lærlingepladser.
For virksomhederne har også en interesse i, at vi har uddannet arbejdskraft fremover, og lige nu ser det ud, som om vi bliver nødt til at gøre lidt for at gøre det ansvar tydeligt over for virksomhederne.
Så det her er altså et forsøg på igen at sørge for, at vi bruger alle muligheder for at skaffe de praktikpladser, som ligger på vent derude, men som er rigtig svære at få i spil, fordi der er en krise og nogle uheldige konjunkturer lige nu og stor ledighed, bl.a. i byggebranchen.